ஏரல் கடல் கதையைப் பற்றி பலர் அறிந்திருக்கலாம். இன்றைக்கும், ‘நதிகளை இணைத்தால் என்ன நேரும்?’ என்பதற்கு இதனைத்தான் சூழலியலாளர்கள் சுட்டிக் காட்டுவார்கள். இது, உண்மையில் கடல் அல்ல. கடலளவுக்கு காட்சியளிக்கும் பெரிய ஏரி. இதன் பரப்பளவு, 68 ஆயிரம் சதுர கிலோ மீட்டர். இதுதான் உலகின் நான்காவது பெரிய ஏரி. தெற்கிலிருந்து பாயும் அமுர் தாரியா, கிழக்கிலிருந்து பாயும் சிர் தாரியா என்கிற இரு ஆறுகள்தான் இந்த ஏரல் கடலுக்கு (ஏரியாக இருந்தாலும், இதை அனைவரும் கடல் என்று குறிப்பிடுவதால், நாமும் அப்படியே அழைப்போம்) நீர்வளம் அளித்தவை. இது, முந்தைய சோவியத் ஒன்றியத்தின் ஒரு பகுதியான இன்றைய கஜகஸ்தான், உஸ்பெகிஸ்தான் நாடுகளில் அமைந்திருந்தது. ‘ஆம்... அமைந்திருந்தது’ என்று இறந்த காலத்தில்தான் சொல்ல வேண்டும். ஏனெனில் இந்த ஏரல், இன்று இறந்து விட்டது. அதன் சாவுக்குக் காரணம், பருத்தி.